Outa ontvang miljoene vir e-tolsaak | Maroela Media
Die Bondgenootskap teen Stedelike Tol (Outa) het Maandag gesê hy het R1.2 miljoen van die publiek in donasies ontvang.
Dié bedrag sluit die R1 miljoen-donasie, wat die Demokratiese Alliansie (DA) Vrydag gemaak het, uit, berig EWN. Die groep het Woensdag ‘n dringende beroep op die publiek gedoen vir verdere befondsing. Hy het aangedui dat, indien hy nie R1 miljoen binne drie weke invorder nie, hy nie met die e-tolhofsaak in die hoogste hof van appèl sal kan voortgaan nie.
“Ons staan verstom oor die publiek se reaksie op ons versoek. Ons kan nie genoeg dankie sê nie,” het Wayne Duvenage, woordvoerder van Outa, gesê.
Die saak sal in September in die hoogste hof van appèl aangehoor word. Die omstrede tolstelsel sal egter glo binne die volgende paar weke op Gauteng se snelweë in werking tree.
Outa het tot dusver reeds R10 miljoen in donasies ontvang.
Die bedrag wat deur Outa ge-in is, dui op die vasberadenheid van die Suid-Afrikaners om hierdie onding, wat deur die ANC-regering op die publiek afgedwing word, te beveg. ‘n Tolstelsel het net bestaansreg indien die groot staatsheffing op brandstof aansienlik verminder word.
Tans roei die ANC-regering die publiek uit met allerhande heffings en belastings en dan word daar nie veel gedoen aan die massiewe diefstal, bedrog en korrupsie met staatsgelde nie.
Suid-Afrikaners is keelvol daarvan om getap te word terwyl die ANC-kaders hulself verryk.